Šalom ja tere õhtust! Vaatate TV7 Iisraeli Uudiseid Jeruusalemmast.
Tänased tähtsamad uudised:
Iisraelis on 6. sõjapäev alates ajast,
mil islamistlik Hamas ja sellega seotud terrorirühmad
korraldasid veresauna Lõuna-Iisraelis.
Kaitseminister Yoav Gallant'i teatel
on Iisrael läinud kaitsest üle rünnakule.
USA, ÜK ja Saksamaa suurendavad pingutusi
Iisraeli toetamiseks tema vajadusetunnil.
Iisraelis on 6. sõjapäev sestpeale,
kui islamistlik Hamas ja temaga seotud terrorirühmad
tegid veretööd Lõuna-Iisraelis.
Gaza palestiinlaste terrorirühmad jätkavad valimatut raketituld
Iisraeli asulate suunas.
Samuti üritavad terrorirakud järjekindlalt tungida juudiriiki.
Neid löövad üha tagasi Iisraeli Kaitseväe, Julgeolekuameti
ja piiripolitsei sõdurid ja eriväelased.
Iisraeli õhujõud jätkavad lööke
Hamas’i sõjaväetaristule sellel terrorist kihaval alal.
Jeruusalemm teatel on loodud uus rahvuslik kriisivalitsus,
milles endine kaitseminister Benny Gantz,
kelle erakonnas on kaks endist Kaitseväe peastaabiülemat
ja teisi juhtivaid kaitseametnikke, on liitunud Netanyahu’ga sõja tarbeks.
Iisraeli kodanikud, täna õhtul lõime rahvusliku kriisivalitsuse.
Iisraeli rahvas on ühtne, ja täna on ka selle juhid ühtsed.
Oleme pannud kõrvale kõik muud kaalutlused,
sest kaalul on meie maa saatus.
Töötame koos õlg õla kõrval Iisraeli kodanike ja riigi hüvanguks.
Seepärast ütlen, kallid kodanikud, et võitleme barbaarsete elajatega.
Sõdime jõhkra vaenlasega, kes on hullem kui Islamiriik.
Nägime tüdrukuid ja poisse, kes seoti kinni, kellele tulistati pähe,
mehi ja naisi, kes põletati elusalt, neide, kes vägistati ja tükeldati,
sõdureid, kel raiuti pea.
Ühes paigas aeti rahvas kokku ja ümbritseti rehvidega,
et nad elusalt põletada.
Milline õudus! Milline on me valu!
Netanyahu toonitas veel, et Jeruusalemm
tunnustab väga rahvusvahelist toetust, iseäranis USA vägede eelpaigutust,
ja teatas Iisraeli kavatsusest kõrvaldada islamistlik Hamas,
mis on selgesti näidanud, et ei erine kuidagi Islamiriigist.
Iisraeli endine kaitseminister Benny Gantz,
kes liitus Jeruusalemma vastrajatud kriisivalitsusega,
rõhutas, et kogu Iisrael tuleb kaasa, et võita sõda.
Iisraeli riigil on käes ühed süngemaid tunnid!
Need on saatuslikud päevad!
Meie sõbrad, me pered tappis ja vangistas jõhker vaenlane,
vaenlane, kelle peame pühkima ära kõikide vahenditega, ilma eranditeta.
Meie seismine siin, õlg õla kõrval, on selge sõnum meie vaenlastele,
ja veelgi enam, sõnum kõikidele Iisraeli kodanikele.
Oleme kõik üheskoos, tuleme kõik kaasa, oleme kõik kaasas.
Iraani käsilase Hezbollah’
eilseile korduvaile piiriüleseile rünnakuile Liibanonist
vastas Iisrael taas suurtüki- ja õhurünnakutega.
Vastuseks neile rünnakutele kinnitas Gantz,
et kõik Iisraeli vaenlased saavad viimselt oma palga,
mis sisaldab verd, tuld ja suitsupilvi.
Ütlen kõikidele kodanikele, kes on oma kodus, mures või hirmul,
kes on kaotanud turvatunde,
ütlen teile, et mõistan teie muret, mõistan teie valu!
Mul pole sõnu, et teid trööstida!
Ent ärgu mõistetagu meid valesti: Iisrael on võimsaim riik regioonis.
Meil on võimsaim armee, parim rahvas.
Näeme seda lendudest, mis tulvavad maale noorte meestega,
kes tulevad tagasi kaitsma meie kodu.
Ja Gaza juba tunneb seda jõudu, mida kasutame!
Ja kui vaja, saab seda tunda ka Liibanon!
Ja kogu maailm näeb seda!
Meie vaenlaste palk on veri, tuli ja suitsupilved.
Iisrael läks kaitsepositsioonilt üle rünnakule,
ja Kaitsevägi valmistub, oodates Jeruusalemma käske minna edasi.
Eeldatavast ulatuslikust rünnakust muidugi ette ei teatata,
ent rahvusvaheline toetus Iisraelile on tõesti enneolematu.
Briti välisminister James Cleverly
lõpetas visiidi Iisraeli, millel ta väisas terrorist räsitud Lõuna-Iisraeli
ning sai põhjaliku ülevaate värskeimast olukorrast.
Enne välisministri visiiti avaldas ÜK ühemõttelist toetust juudiriigile.
Neil sündmustel pole kaht külge, erapooletus ei tule kõne allagi!
Mina olen Iisraeliga!
Meie oleme Iisraeliga!
Ühendkuningriik on Iisraeliga selle terrorismi vastu täna, homme ja alati.
Jeruusalemmas tervitas peaminister Benjamin Netanyahu
USA välisministrit Antony Blinken’it.
Washington kavatseb tugevdada oma toetust Iisraeli julgeolekule.
Peaminister, hea sind näha! Kahju, et sellistes oludes.
Jah, kuid tänan sind tohutu abi eest! Väga!
Oleme siin, ei lähe kuhugi!
Pärast põgusat kohtumist andsid Netanyahu ja Blinken
ühise pressikonverentsi, millel Iisraeli peaminister
kordas Jeruusalemma suurt tunnustust USAle toetuse eest.
Minister Blinken kordas omalt poolt, et USA seisab Iisraeli kõrval.
Ehkki Iisrael suudab end ise kaitsta,
kavatseb USA seista õlg õla kõrval Iisraeliga tema vajadusetunnil.
Iisraeli rahvas on ammu ja õigusega tundnud uhkust,
et saab ise hakkama, et suudab end kaitsta,
isegi kui raskused üha kuhjuvad.
Toon Iisraelile selle sõnumi:
Võite olla piisavalt tugevad, et end ise kaitsta,
ent niikaua kui Ameerika on olemas, ei pruugi te seda eales teha!
Oleme alati kohal, teie kõrval!
Washingtoni esidiplomaat kinnitas ka, et kõik riigid peavad mõistma hukka
Hamas’i verise terroriühingu ja tema Lõuna-Iisraelis sooritatud veresauna.
See peab olema kõlbelise selguse hetk.
Kui terrorismi ei mõisteta ühemõtteliselt hukka,
seatakse ohtu inimesed mitte ainult Iisraelis, vaid kõikjal.
Vaadake, mis äsja toimus.
Inimesed 36 riigist tapetud või teadmata kadunud
Hamas’i rünnakute järel!
Euroopa, Aasia, Aafrika, Ameerika -
ükski piirkond pole pääsenud Hamas’i verisest haardest.
Igaüks, kes tahab rahu ja õiglust, peab taunima Hamas’i hirmuvalitsust.
Minister Blinken’i viimane avaldus
kattus märkustega Saksa kantslerilt Olaf Schultz’ilt,
kes taunis Lääne toetatud Palestiina Omavalitsust ja selle juhti
Mahmoud Abbas’i keeldumise eest mõista hukka iisraellaste tapmised.
Küsin endalt: kuhu jääb terroristide vägivalla selge hukkamõist
Palestiina Omavalitsuse ja selle presidendi Mahmoud Abbas’i poolt?
Ütlen: teie vaikimine on häbiväärne!
Me vaatame üle kogu oma arenguabi Palestiina aladele.
Meie mõõdupuuks on, kas ja kuidas need projektid
teenivad parimini rahu regioonis ja Iisraeli julgeolekut.
Kuni see ülevaatus pole lõppenud,
ei saa me panna valmis ühtki uut arengukoostöö ressurssi.
Rõhutades veel, et paljud sakslased sattusid pahaaimamatult õudustesse,
mille Hamas ja selle palestiinlastest kaasterroristid Iisraelis korraldasid,
osutas kantsler Schultz ka Iraani osalusele ses võikas rünnakus.
Ilma Iraani viimaste aastate toeta polnuks Hamas võimeline sooritama
neid enneolematuid rünnakuid Iisraeli alale.
Iraani režiimi juhtide ja regiooni mõnede muude valitsuste esindajate
juubeldavad märkused on tülkad.
Teherani juhtkond näitab häbenemata oma tõelist palet
ja sellega tõendab oma rolli Gaza’s.
Liitudes teiste lääneriikide ühese hoiatusega Iisraeli vaenlastele,
rõhutas kantsler Schultz, et Berliin ei istu käed rüpes,
kui teised riigid ja terroriväed
otsustavad liituda sõjaga Iisraeli vastu.
Üheskoos kutsume kõiki regioonis
hoiduma edasistest vaenutegudest Iisraeli vastu.
Meie sõnum on selge: Iisraeli ründamine oleks andestamatu viga.
Tänan vaatamast TV7 Iisraeli Uudiseid!
Õhutan teid paluma rahu Jeruusalemmale ja päästet Iisraelile.
Samuti, kui meie uudistemaraton on teile õnnistuseks
ja te tahate toetada
meie tööd Iisraelis - kuna TV7 töö põhineb 100%liselt annetustel -
võite teha annetuse meie võrgulehel www.tv7israelnews.com.
Olen Jonathan Hessen. Soovin õnnist õhtut!
Kui Jumal lubab, näeme jälle järgnevais saadetes. Seniks šalom!
Tõlge: Sulev Kivastik